
Republika Hrvatska
Općinski sud u Rijeci
Prekršajni odjel
Poslovni broj: Pp-2690/2023-16

U  I M E   R E P U B L I K E  H R V A T S K E

P R E S U D A 

	Općinski sud u Rijeci, Prekršajni odjel, po sutkinji Josipi Jambrešić-Mattel, na prijedlog i uz sudjelovanje više sudske savjetnice-specijaliste Moire Gulja, u prekršajnom postupku protiv okrivljene pravne osobe Androvo Commerce d.o.o. i odgovorne osobe Sendi Host, zbog prekršaja iz članka 42. stavka 2. u vezi stavka 1. točke 35. Zakona o računovodstvu zbog prekršaja iz članka 60. stavka 1. točke 42. i dr. Zakona o računovodstvu ("Narodne novine" broj 85/24 i 145/24 dalje: ZR),  odlučujući o prigovoru okrivljenika podnesenom protiv prekršajnog naloga Financijske agencije, Regionalnog centra Rijeka, KLASA: 034-07/23-04/1800, URBROJ: 118-07-03-23-2 od 12. lipnja 2023., nakon glavne i javne rasprave održane 27. svibnja 2026. u prisutnosti predstavnika okrivljene pravne osobe, a bez prisutnosti odgovorne osobe i  tužitelja, na temelju članka 183. Prekršajnog zakona („Narodne novine‟ broj 107/07., 39/13., 157/13., 110/15., 70/17. i 118/18., dalje: Prekršajni zakon), dana 01. lipnja 2026. javno je objavio i 
                  
p r e s u d i o    j e


Androvo Commerce d.o.o. za trgovinu, sa sjedištem u Rijeci, Androv Breg 8, predmet poslovanja trgovina na malo, stočnom hranom, priborom i hrano m za kućne ljubimce, umjetnim gnojivom, sjemenom i žitaricama i dr., broj računa - , OIB:  30354669282, dobit po godišnjem obračunu 0, broj zaposlenih 0, prekršajno nekažnjavana, ostali podaci neutvrđeni, 

	Sendi Host rođena Grbac, kći Milutina i Sekane, rođ. 10. rujna 1973. u Rijeci,  sa prebivalištem u Rijeci, Androv Breg 8, državljanka RH, OIB: 32958848779, u mirovini od cca 400,00 eura, samohrana majka jednog djeteta kojeg uzdržava,  prekršajno kažnjavana zbog prekršaja iz područja Zakona o sigurnosti prometa na cestama, ostali podaci neutvrđeni,


k r i v i   s u 

što su,
protivno članku 50. stavak 1. ZR kao poduzetnik, i odgovorna osoba poduzetnika propustili najkasnije do 30. travnja 2023. dostaviti Financijskoj agenciji u bilo koju poslovnicu FINE na području Republike Hrvatske ili putem internetskog servisa  uz korištenje digitalnog certifikata financijske izvještaje (bilancu, račun dobiti i gubitka) i dodatne podatke za nadzorne, statističke i druge potrebe, za kalendarsku 2022. godinu,
dakle, kao poduzetnik i odgovorna osoba poduzetnika propustili u zakonu propisanom roku dostaviti  financijske izvještaje i dodatne podatke za nadzorne statističke i druge potrebe, u skladu s člankom 50. stavkom 1. ZR
	čime je pravna osoba počinila prekršaj iz članka 60. stavka 1. točke 42. ZR, a
	
odgovorna osoba u pravnoj osobi  počinila prekršaj iz članka 60. stavka 2.  u svezi stavka 1.točke 42. ZR.


Na temelju članka 60. stavka 1. ZR uz primjenu članka 37. stavka 2. i 3. točke 1. u svezi članka 33. stavka 1. PZ- prvookrivljenoj pravnoj osobi "Androvo Commerce d.o.o.",  sa sjedištem u Rijeci, 
i z r i č e  s e
novčana kazna u iznosu od 261,00 eura 
(slovima: dvjesto šezdeset i jedan euro i nula centi).

Na temelju članka 60. stavka 2. ZR uz primjenu članka 37. stavka 2. i 3. točke  1. u svezi članka 33. stavka 3. PZ drugookrivljenoj odgovornoj osobi u pravnoj osobi  Sendi Host

i z r i č e  s e
novčana kazna u iznosu od 12,00 eura 
(slovima: dvanaest eura i nula centi).

Na temelju članka 33. stavka 11. Prekršajnog zakona, okrivljenici su obvezni  platiti novčane kazne u roku od 90 (devedeset) dana od pravomoćnosti ove presude. Ako novčana kazna ne bude u cijelosti ili djelomično plaćena u određenom roku, naplatit će se prisilno.

Na temelju članka 152. stavka 3. i članka 183. stavka 2. Prekršajnog zakona okrivljenici se upozoravaju da će se smatrati da je novčana kazna u cjelini uplaćena ako u roku koji je određen ovom odlukom uplate  dvije trećine izrečene novčane kazne, odnosno pravna osoba 174,00 eura (slovima; sto sedamdeset i četiri  eura i nula centi), a odgovorna osoba 8,00 eura (slovima: osam eura i nula centi).

II. Temeljem odredbe članka 139. stavka 6. Prekršajnog zakona okrivljena odgovorna osoba se oslobađa  dužnosti naknade  troškova  prekršajnog postupka, dok je pravna osoba na temelju članka 139. stavka 3. u vezi s člankom 138. stavka 3. Prekršajnog zakona dužna platiti trošak prekršajnog postupka u paušalnom iznosu od 30,00 eura u roku od 90 (devedeset) dana od pravomoćnosti ove presude.


 


Obrazloženje


1. Prekršajnim nalogom Financijske agencije, Regionalnog centra Rijeka, KLASA: 034-07/23-04/1800, URBROJ: 118-07-03-23-2 od 12. lipnja 2023., okrivljena pravna osoba i okrivljena odgovorna osoba navedeni u izreci ove presude, proglašeni su  krivima i kažnjeni zbog djela prekršaja opisanog u izreci ove presude, i to okrivljena pravna osoba novčanom kaznom u iznosu od 278,00 eura, a okrivljena odgovorna osoba novčanom kaznom u iznosu od 39,00 eura. 
1. Prekršajnim nalogom prekršaj okrivljenika je je pravno označen kao prekršaj iz članka 42. stavka 2. u svezi stavka 1. točke 35. Zakona o računovodstvu (Narodne novine 78/15, 134/15, 120/16, 116/18 i 47/20), odnosno iz članka 42. stavak 1. točke 35. istog Zakona.
1. Nakon počinjenja prekršaja stupio je na snagu ZR.
1. Prekršajni nalog je stavljen izvan snage na glavnoj raspravi na temelju članka 238. stavka 9. Prekršajnog zakona.
1. Sud u smislu  članka 3. stavka 3. PZ smatra da optuženi prekršaj ima pravni kontinuitet u članku 60. stavku 1. točki 42. ZR odnosno članku 60. stavku 2. ZR koji za predmetni prekršaj  propisuje novčanu kaznu od 1.320,00 eura do 13.270,00 eura za poduzetnika i od 660,00 eura do 2.650,00 eura za odgovornu osobu poduzetnika, što je niže od ranije propisanih kazni  preračunato u kune pa je primjenom članka 3. stavka 2. PZ sud prema okrivljenoj pravnoj osobi primijenio taj zakon kao blaži za počinitelja.
1. Okrivljena odgovorna osoba nije pristupila glavnoj raspravi, izostanak nije  ispričala, a dostavila je u spis pisanu obranu. Pristupila je predstavnica pravne osobe Sekana Grbac koja je također u spis dostavila pisanu obranu te je pozvana na iznošenje svoje obrane iskazala da moli sud  da se pročita pisana obrana koju da su dostavili 14. travnja 2026. godine. Pročitana je pisana obrana prvookrivljene pravne osobe u kojoj ista u bitnome navodi da je firma Androvo Commerce d.o.o.  prestala sa radom 31.12.2015., ali da nije zatvorena. Svake godine da redovito predaju izvješće  za prošlu godinu i da nikada nisu bili u prekršaju što da se može i provjeriti.  U 2023. godini da su zakasnili sa predajom izvješće jer da su imali veliki zdravstveni problem u obitelji koji da ih je veoma poremetio. Ističe  se  da nakon obavijesti od FINA-e Rijeka, firma Polipo d.o.o. za koju okrivljena predstavnik pravne osobe navodi da je knjigovodstvo, odmah da je dostavila potrebnu  dokumentaciju za 2022. godinu. Navode da su mišljenja da zavrjeđuju opomenu, a ne kažnjavanje. Nadalje pročitana je  i  pisana obrana okrivljene odgovorne osobe Sendi Host koja u bitnome ističe da poduzeće nije aktivno od 31.12.2015. te da se nalazi u mirovanju te ponavlja navode predstavnice pravne osobe. Ističe da je u mirovini koja da iznosi 400,00 eura  od kojih pripada 2/3 njoj, a 1/3 njezinoj kćeri koja da se školuje – obiteljska mirovina nakon smrti supruga. Primanja da su nedostatna za život i uzdržavanje djeteta kao samohrana majka sa velikim zdravstvenim problemom. Pročitano je i očitovanje tužitelja (list spisa 1).
1. U dokaznom postupku pročitan je izvadak iz sudskog registra, izvadak iz registra godišnjih financijskih izvještaja za 2022. godinu (list spisa 10), pročitana je i potvrda Ministarstva pravosuđa, uprave i digitalne transformacije, Odjela za prekršajne evidenciju za okrivljenike. Okrivljena predstavnica pravne osobe nije imala  dokaznih prijedloga, a u završnoj riječi nije imala ništa za dodati.
1. Iz očitovanja tužitelja u bitnome slijedi da okrivljenici nisu ispunili zakonsku obvezu dostave propisanih financijskih izvještaja i dodatnih podatka za nadzorne, statističke i druge potrebe do 30. travnja 2023. godine za prethodnu kalendarsku 2022., a kao dokaz tome da dostavljaju izvadak iz registra godišnjih financijskih izvještaja za 2022. godinu iz kojeg da je razvidno kako do dana izdavanja izvatka obveznici nisu predali godišnji financijski izvještaj za statističke i druge potrebe. 
1. Iz potvrda Ministarstva pravosuđa, uprave i digitalne transformacije za pravnu osobu, "Androvo Commerce d.o.o." utvrđeno je da se ista ne vodi kao osuđivana osoba, dok je okrivljena odgovorna osoba Sendi Host prekršajno kažnjavana zbog prekršaja Zakona o sigurnosti prometa na cestama.
1. Iz izvatka iz Registra godišnjih financijskih izvještaja za 2022. godinu (list spisa 10) utvrđeno je da  "Androvo Commerce d.o.o." Androv Breg 8, 51000 Rijeka  OIB:30354669282, kao obveznik nije dostavio  potpun ili nije dostavio potpun i točan godišnji financijski, izvještaj za statističke i druge potrebe za 2022. godinu, a utvrđeno je da je datum zaprimanja potpune i točne dokumentacije 29.06.2023. za javnu objavu. Do dana  izdavanja izvadka obveznik  je predao sljedeću dokumentaciju: bilanca za poduzetnike, račun dobiti i gubitka za poduzetnike, bilješke uz financijske izvještaje, odluka o raspodjelu dobiti ili pokriću gubitaka  te odluka o utvrđivanju godišnjeg financijskog izvještaja. Iz izvatka iz sudskog registra razvidno je da je Sekana Grbac prokurist, dok je u vrijeme počinjenja prekršaja Sendi Grbac zastupala samostalno i pojedinačno pravnu osobu, a prestala je biti član uprave na temelju odluke od 18. prosinca 2023. godine.
1. Iz članka 50. stavka 1. i članka 4. stavka 2. ZR slijedi da su trgovačka društva kao poduzetnici dužni za statističke i druge potrebe Financijskoj agenciji do 30. travnja tekuće godine dostaviti bilancu, račun dobiti i gubitka i dodatne podatke za prethodnu kalendarsku godinu.
2. Sukladno članku 7. stavku 4. ZR ako  poduzetnik povjeri obavljanje računovodstvenih poslova i funkcije računovodstva  drugim  pravnim ili fizičkim  osobama ostaje u potpunosti odgovoran za povjerene poslove, kao i za nesmetano obavljanje nadzora od strane nadzornih tijela. 
2. Pritom je Financijska agencijska agencija ovlašteni tužitelj za optuženi prekršaj kako to slijedi iz članka 52. stavka 16. ZR. 
2. Okrivljenik se može ekskulpirati od propuštanja postupanja po članku 50. ZR samo dostavljanjem izjave o neaktivnosti u smislu članka 47. stavka 9. ZR i pratećeg Pravilnika o načinu vođenja  Registra godišnjih financijskih izvještaja, te načinu primanja i postupku provjere potpunosti i točnosti godišnjih financijskih izvještaja i godišnjeg izvješća ("Narodne novine" broj 1/16., 93/17. i 50/20.), koji je na snazi primjenom članka 79. točke 4. ZR. 
1. Na temelju provedenih dokaza, i isprava koje prileže spisu u čiji sadržaj sud nema razloga sumnjati, Sud smatra utvrđenim da je okrivljena pravna osoba propustila Financijskoj agenciji u bilo koju poslovnicu na području Republike Hrvatske ili putem internetskog servisa uz korištenje digitalno certifikata dostaviti propisane financijske izvještaje za statističke i druge potrebe za kalendarsku 2022. godinu,
3.  Tužitelj izvatkom iz Registra godišnjih financijskih izvještaja za 2022. godinu dokazuje da okrivljena pravna osoba nije dostavila ili nije dostavila potpun i točan godišnji financijski izvještaj za statističke i druge potrebe za 2022. godinu.
3. Stoga okrivljena pravna osoba nije postupila po obvezi iz članka 50. stavka 1. ZR te je time počinila prekršaj iz članka 60 stavka 1. točke 42. ZR.
1. Odabirujući mjeru kazne sud je imao u vidu stupanj krivnje, opasnost djela, pobude iz kojih je prekršaj počinjen, ranije ponašanje počinitelja, ponašanje nakon počinjenog prekršaja te ukupnost društvenih i osobnih uzroka koji su pridonijeli počinjenju prekršaja, te svrhu kažnjavanja, a to je da se izrazi društveni prijekor zbog počinjenog prekršaja, utječe na počinitelja i sve ostale da ubuduće ne čine prekršaje, utječe na svijest počinitelja o povrede javnog poretka, društvene discipline i drugih društvenih vrijednosti te pravednosti kažnjavanja.
1. Sud je pri odabiru mjere kazne u smislu članka 36. Prekršajnog zakona imao u vidu činjenicu da okrivljena pravna osoba kao niti tadašnja odgovorna osoba u pravnoj osobi (zbog istog prekršaja) nisu prekršajno kažnjavane.
1. Sud je imao  u vidu način na koji je prekršaj počinjen, kazne izrečene prekršajnim nalogom ovlaštenog tužitelja te smatra da se i izrečenim kaznama, ublaženim po ovome sudu gotovo do općeg minimuma, postići svrha kažnjavanja, prvenstveno da se okrivljenike odvrati od daljnjeg činjenja prekršaja. Pri tom je sud imao u vidu i stupanj krivnje te društvene opasnosti počinjenog prekršaja odnosno stupanj ugrožavanja javnog poretka i društvene discipline. Sud je cijenio ukupnost olakotnih okolnosti naročito olakotnim. 
1. Okrivljena pravna osoba te odgovorna osoba u pravnoj osobi imaju mogućnost platiti 2/3 izrečene novčane kazne (svaki) u roku određenom ovom presudom čime će se smatrati da su novčane kazne u cijelosti plaćene, te im je ostavljen dulji rok plaćanja iste. 
1. Odluka o troškovima u odnosu na okrivljenike donesena je uzimajući u obzir navode okrivljenih, odnosno da je odgovorna osoba u mirovini u visini od cca 400,00 eura i majka jednog djeteta kojeg uzdržava, te da pravna osoba postoji, ali nema zaposlenih, je primjereno dužini i složenosti trajanja prekršajnog postupka te imovnom stanju okrivljenih.

U Rijeci 01. lipnja 2026.
 
 Viša sudska savjetnica-specijalist		                                Sutkinja	                       
   		         Moira Gulja, v.r.                                          Josipa Jambrešić-Mattel, v.r.                           
Uputa o pravnom lijeku: 
Protiv ove presude ovlaštene osobe mogu podnijeti žalbu u roku od 8 dana od dana dostave prijepisa presude. Žalba se podnosi Općinskom sudu u Rijeci, Prekršajni odjel, u dva istovjetna primjerka, a o žalbi odlučuje Visoki prekršajni sud Republike Hrvatske.

Presuda se dostavlja: 
1. Okrivljenoj pravnoj i okrivljenoj odgovornoj osobi
2. Tužitelju 
3. U spis  

